Ndihma amerikane për ish vendet e kampit socialist
Folësit në një diskutim në Uashington thanë se roli dhe ndihma e Shteteve të Bashkuara dhe e Bashkimit Evropian, është e nevojshme për këto vende edhe sot.
Një çerek shekulli më parë, sistemi komunist u shpërbë. Një numër vendesh u shkëputën nga ndikimi i ish-Bashkimit Sovjetik ndërsa disa të tjera i dhanë fund sistemit një partiak, duke përqafuar pluralizimin politik dhe ekonominë e tregut. Shtetet e Bashkuara të Amerikës dhe partnerët e tyre ofruan ndihmë për këto vende, në përpjekjet e tyre për ndërtimin e një sistemi të ri drejtimi. Kolegia Laura Konda ndoqi një diskutim të organizuar në Uashington nga Zyra e Europës dhe Euroazisë e USAID-it dhe Instituti Kennan. Me rënien e sistemit komunist, vendet e Europës dhe Euroazisë, për herë të parë pas disa dekadash filluan të funksionojnë si vende me ekonomi tregu. Një prej sfidave ishte kryerja e tranzicionit me sa më pak kosto sociale, duke qenë se ato kishin trashëguar një ekonomi tërësisht të rrënuar gjatë sistemit komunist. Shtetet e Bashkuara, ofruan ndihmën e tyre.përmes Agjencisë Amerikane për Zhvillim ndërkombëtar, USAID. Një grup diskutantësh në Qendrën Wilson ishin të një mendimi se ndihma amerikane dhe e partnerëve të tyre, ishte e domosdoshme për t'i kthyer ish vendeve komuniste normalitetin e jetës. Sot, pas 25 vjetësh rezultatet e kësaj ndihme janë të dukshme. Disa nga këto vende siç ishin ato të ish-Jugosllavisë, menjëherë pas rrëzimit të komunizimit, përveç përballjes me ekonominë e tregut dhe me një sitem të ri politik, u ndodhën edhe në mesin e konflikteve ndëretnike, duke përjetuar skenarë të ndryshëm. Senatori Chris Murphy, anëtar i Komisionit të Senatit për Marrëdhënie me Jashtë, tha se ndërsa sot flitet për koflikte të ngrira në vendet ish komuniste, 25 vjet më parë situata ishte krejt ndryshe: Floreta Faber, ambasadore e Shqipërisë në Shtetet e Bashkuara, tha se ndihma e Shteteve të Bashkuara për Shqipërinë e ndihmoi vendin të kapërcejë me sukses vështirësitë e mëdha, ku për 45 vjet kishte munguar tërësisht pluralizimi dhe çdo koncept i ekonomisë së tregut: Zonja Faber tha se edhe në saje të kesaj ndihme, Shqipëria është një histori suksesi: nga një vend plotësisht i izoluar Shqipëria sot është anëtar i NATO-s dhe një parnter i Shteteve te Bashkuara të Amerikës në luftën kundër terrorizmit Ivan Vejvoda, studjues në Fondin gjerman Marshall, tha se roli dhe ndihma e Shteteve të Bashkuara dhe Bashkimit Europian janë të nevojshme edhe sot, në ish vendet komuniste: tha zoti Vejvoda. Zoti Vejvoda, tha se SHBA përmes USAID-it i mësuan vendeve që kishin qenë në regjimin komunist, elementet e shoqërisë civile, se ata kishin të drejtën për të patur të drejta. Pjesëmarrësit në diskutim ishin të mendimit se prania amerikane në ish vendet komuniste është veçanërisht e nevojshme në kushtet e rritjes së populizmit dhe rebelimit ndaj establishmentit në Europë. Në kushtet kur Rusia kërkon të rrisë ndikimin e saj tek ish vendet e bllokut të Lindjes, kur kriza e refugjatëce nga Lindja e Mesme ka prekur mbarë Europën dhe kjo e fundit e ka pakësuar me 25 përqind praninë e saj me ndihma për ish-vendet komunsite, ndihma amerikane atje është nevojshme të vazhdojë, të paktën edhe në 25 vjetët e ardhshëm. Kjo ka për të qenë një nga çështjet kryesore me të cilat do të përballet administrata e re amerikane.